VASILE MAIEREAN Iluminismul şi Ospitalitatea în timpul lui 

Ludovic al XlV-lea 



Norme, cutume tipografice şi cenzură în 
"Privilegiul Regal" 
acordat lui 
Charles Riviere Du Fresny. 



„Tinerii spun ceea ce fac, bătrânii ceea ce au făcut, iar proştii ceea ce au 
de gând să facă"; „ Este mult mai greu să te păzeşti de un medic decât de un 
hoţ", iată doar două inspirate vorbe de duh, intrate în diverse culegeri de 
maxime si cugetări, citate adeseori, dar al căror autor este mai puţin cunoscut. 

Ele aparţin lui Charles Du Fresny, Sieur de la Riviere (1648 - 1724, 
Paris), prolific scriitor francez, dramaturg şi jurnalist, a cărui celebritate este 
datorată pieselor de teatru, dar, mai ales, creaţiei sale intitulate „Amusements 
Serieux et Comiques" 1 . 

Criticii au remarcat că această lucrare a reprezentat un model literar 
pentru cunoscutele „ Scrisori persane" ale lui Montesquieu. 

Nepot al regelui Henric al IV-lea, tânărul Du Fresny intră în serviciul lui 
Ludovic al XlV-lea ca valet regal. Aici însă îşi pune în valoare mai mult 
talentatul artistic: desenator , compozitor de şansonete şi autor de piese de 
teatru. In primii ani ai carierei de dramaturg, Du Fresny se asociază cu Regnard, 
autor la modă al unor comedii de succes jucate de actori italieni, împreună cu 
care compune două piese. Despărţindu-se de acesta, după ce îl acuză de plagiat, 
scriitorul continuă să tipărească numeroase texte dramatice. Scrie peste 30 de 
piese de teatru şi debutează în meseria de jurnalist obţinând din partea 
Suveranului privilegiul de a edita periodicul „ Mercure Galant". 



! Sub acest titlu, cartea este tipărită în 1698 ( Paris, C. Barbin), apoi în 1699, 1701 şi 1702 ( cu titlul 

„Entretiens ou Amusements Serieeux et Comiques", Nouvelle Edition), 1706 ( Paris, P.Ribou, ca ediţie a 3-a), 
1707 (ediţie revăzută şi adăugită), 1719, 1869 ( publicată de D. Jouaust), 1921 (cu introducere şi note de Jean 
Vie ( Paris, Bossard, Collection des chefs-d'oeuvre meconnus) şi, în sfârşit, în 1976, editată de Universitatea din 
Exeter, cu note şi text adnotat de John Dunkley. 

Exemplarul pe care îl deţin, o raritate excepţională, de colecţie, este cea de a treia ediţie a lucrării, 
tipărită la Paris, în 1706, la Pierre Ribou, cu Aprobarea şi Privilegiul Regelui. Aflat într-o bună condiţie fizică, 
legătură originală, exemplarul prezentat nu este de găsit în nici unul dintre anticariatele din Europa, singurele 
ediţii disponibile bibliofililor fiind cele de dată recentă, îndeosebi ediţia din 1921. 
2 Este ctitorul grădinilor de la Versailles (fiind autorul proiectului acestui parc). 

Pe lângă importanţa literară indiscutabilă, opera lui Charles Riviere Du 
Fresny reprezintă un document remarcabil, care atestă o legătură mai puţin 
cunoscută între Arta Tipografică şi instituţia Ospitalităţii. 

Parisul a reprezentat un centru al activităţii tipografice în Franţa, 
începuturile tipografiei în această ţară se leagă de activitatea lui Guillaume 
Fichet (1433 - 1480), teolog şi erudit latinist al vremii. In calitatea sa de rector al 
Universităţii Sorbona, acesta a adus de la Mainz trei tipografi de renume, pentru 
a pune bazele primei imprimerii din capitala Franţei. Cărţile tipărite aici erau 
destinate folosinţei studenţilor, lucrări având subiecte din domeniul retoricii şi 
filologiei. 

Primele file ale lucrării „Amusements Serieux et Comiques" reproduc 
in extenso „Privilegiul Regal", primit de autor din partea Suveranului, permiţând 
tipărirea operei acestuia. Actul are relevanţă juridică dar şi semnificaţie istorică. 
In conţinutul său, documentul reflectă modul în care era concepută activitatea de 
editare a creaţiilor intelectuale, la începutul secolului al XVIII-lea, precum şi 
principiile moderne, valabile şi în zilele noastre, privitoare la drepturile şi 
obligaţiile ce revin părţilor din tipărirea, deţinerea şi comercializarea cărţilor. 

Aici regăsim o serie de instituţii moderne, cum ar fi: contractul de editare, 
dreptul de autor (cu aspectele sale pecuniare), dreptul de exclusivitate 
editorialistică ("Copy Right"), clauzele de calitate tipografică, depozitul legal, 
cesiunea drepturilor de editare, instituţia cenzurii etc. In acelaşi timp, în 
concordanţă cu spiritul vremii, acest privilegiu regal de editare şi tipărire 
ilustrează unele dintre caracteristicile "absolutismului luminat", care începuse a- 
şi face loc în Franţa acelui secol, în sensul că libertatea de expresie, văzută ca o 
libertate individuală, era corelată cu rigorile autorităţii suverane, căreia trebuia 
să i te supui. 

De menţionat că documentul acesta reprezintă o copie a „Privilegiului 
Regal" din 1703, prin care regele Ludovic al XlV-lea acorda permisiunea de 
editare şi tipărire a operei în proză sau versuri sau de retipărire a pieselor de 
teatru semnate de prolificul autor francez. „Privilegiul Regal" avea o valabilitate 
de 6 ani de la data emiterii sale. 

Prin intermediul acestui act, Du Fresny obţinea nu numai dreptul de a-şi 
tipări operele la oricare dintre imprimeriile autohtone, în maniera tipografică 
dorită de autor (format de carte, corp de literă, tiraj) dar şi de a cesiona 
drepturile ce decurg din aprobarea regală , de a vinde sau de a comercializa 
aceste tiraje, la oricare librar aflat pe teritoriul Franţei. Actul interzicea cu 
desăvârşire imprimarea lucrării în străinătate, fără acordul autorului sau 
editorului, efectuarea de copii, fie şi parţiale (în „Extras"). 

In ceea ce priveşte dreptul de depozit legal, „Privilegiul Regal" stipula 
obligaţia editorului de a pune două exemplare la dispoziţia Regelui, pentru 
Biblioteca Publică Regală precum şi pentru „Cabinetul de Carte" de la Palatul 



De semnalat faptul că autorul a cedat acest drept de privilegiu editorului Pierre Ribou, conform acordului 
stabilit între ei. 

Louvre. în sfârşit, un alt exemplar trebuia să fie înmânat „Cancelarului 
Ordinelor Cavalereşti". 

Totodată, actul prevedea ca „Privilegiul de Tipărire" să fie înregistrat în 
„Registrul Comunităţii Tipografilor şi Librarilor din Paris", în caz contrar 
existând sancţiunea nulităţii absolute. O copie a autorizaţiei urma să fie inserată 
la începutul şi sfârşitul fiecărei cărţi tipărite de autor. 

In final, documentul consemnează data emiterii (16 martie 1703), 
semnătura regală şi semnăturile celorlalţi demnitari. 

O altă informaţie interesantă atestă existenţa unui „Sindicat al Comunităţii 
Librarilor şi Tipografilor" din Paris, reprezentat de P. Trabouillet, care a 
înregistrat acest contract de editare în evidenţele proprii, la data de 2 aprilie 
1703, conform reglementărilor în materie. 

Instituţia Cenzurii, reprezentată în persoana numitului Pouchard, îşi face 
şi ea cunoscută existenţa: "Aprobare. Din ordinul Monseniorului Cancelar am 
citit Amusements Serieux et Comiques şi nu am găsit nimic ce ar trebui sa 
împiedice tipărirea. Paris, 25 iunie 1703". 

Dovadă a implicării Regalităţii în domeniul tipăriturilor este posibilitatea 
autorităţilor de a confisca exemplarele contrafăcute sau tipărite fără acordul 
celor în cauză şi de a percepe amenzi de 500 lire pentru contravenienţii care 
încalcau dreptul de autor. Banii încasaţi din aceste amenzi urmau a fi distribuiţi 
astfel: 1/3 în contul deţinătorului dreptului de editare, 1/3 în beneficiul Regelui 
iar 1/3 revenea fundaţiei caritabile "L'Hotel Dieu de Paris". Iată, avem astfel 
dovada existenţei unei legături mai puţin cunoscute între o remarcabilă instituţie 
cu valenţe sociale si umanitare, Ospitalitatea, şi activitatea de editare a cărţilor. 

"L'Hotel Dieu", considerat cel mai vechi spital al Parisului, este o 
fundaţie pioasă, creată în anul 551 de Sfântul Landry, episcop al Parisului, în 
vremea lui Clovis al II-lea. Simbol al milei şi al ospitalităţii, conform tradiţiei, 
aici erau primiţi nu numai bolnavii, dar si simpli pelerini. Deviza Sfântului 
Landry era: " Medicus et Hospes" ( "Hote et Medecin", în franceză). Imobilul 
era situat lângă Catedrală „Notre-Dame", aici fiind găzduite şi celebrele 
"Doamne Augustine", ordin religios ospitalier. Aşadar, lucrarea amintită este 
nu numai o valoroasă operă literară, dar şi un important document istoric, cu 
relevanţă atât asupra evoluţiei tipografiei în Epoca Luminilor, dar şi o dovadă a 
modului în care era cultivat conceptul Ospitalităţii în Europa. 



Vasile MAIEREAN 

